TASCO เชื่อการเข้าซื้อกิจการยางมะตอยจากอินโดฯ หนุนยอดขายโตทันที 15%
TASCO เตรียมเสนอผู้ถือหุ้นอนุมัติการเข้าซื้อกิจการยางมะตอยจากบริษัทในอินโดนีเซีย-เวียดนาม ในวันที่ 5 ม.ค.59 เชื่อการเข้าซื้อกิจการหนุนยอดขายโตทันที 15% ตั้งเป้าเป็นบริษัทที่เน้นสินค้าและบริการเกี่ยวกับผลิตภัณฑ์ยางมะตอย-ผลิตภัณฑ์ที่เกี่ยวข้องกับปิโตรเลียมครบวงจรภายในปี 63 
16 พ.ย. 2558

บริษัท ทิปโก้แอสฟัลท์ จำกัด (มหาชน) หรือ TASCO คาดว่าการที่คณะกรรมการบริษัทได้อนุมัติการเข้าซื้อกิจการยางมะตอยจากบริษัทในประเทศอินโดนีเซียและเวียดนาม ซึ่งถือเป็นก้าวแรกตามแผนงาน 5 ปี จะช่วยหนุนยอดขายรวมของบริษัทเพิ่มขึ้นทันทีประมาณ 15% โดยจะเสนอให้ที่ประชุมวิสามัญผู้ถือหุ้นพิจารณาอนุมัติในวันที่ 5 ม.ค.59
ทั้งนี้ บริษัทตั้งเป้าหมายภายในปี 63 จะเป็นบริษัทที่เน้นสินค้าและบริการเกี่ยวกับผลิตภัณฑ์ยางมะตอยและผลิตภัณฑ์ที่เกี่ยวข้องกับปิโตรเลียมอย่างครบวงจร และเป็นตัวเลือกหลักของคู่ค้าต่างๆจากทั่วโลก โดย Vision ในช่วง 5 ปีข้างหน้า (59-63) คือ จัดจำหน่าย/ส่งมอบ ผลิตภัณฑ์ยางมะตอยและผลิตภัณฑ์ปิโตรเลียม 6 ล้านตันใน 5 ทวีปหลักอย่างยั่งยืน และเน้นความรับผิดชอบต่อสังคม